Pielikums

Ministru kabineta

2017. gada   \_\_\_\_\_\_\_ rīkojumam Nr.  \_\_\_\_

**Koplietošanas IKT resursu attīstība pašvaldību vajadzībām**

**(kopsavilkums)**

Projekta “Koplietošanas IKT resursu attīstība pašvaldību vajadzībām” (turpmāk – Projekts) apraksts izstrādāts, ņemot vērā “Darbības programmas „Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” (turpmāk – SAM 2.2.1.) 2.2.1.1. pasākuma „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība”” nosacījumus.

Projekts ir cieši saistīts ar Eiropas Savienības struktūrfondu un Kohēzijas fonda 2014.–2020.gada plānošanas perioda darbības programmas “Izaugsme un nodarbinātība” 2.2.1.specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” ietvaros īstenotajiem un plānotajiem projektiem, t.sk. Vides aizsardzības un reģionālās attīstības ministrijas projektu “Publiskās pārvaldes informācijas un komunikāciju tehnoloģiju arhitektūras pārvaldības sistēma (turpmāk - PIKTAPS) (projekta Nr. 2.2.1.1/16/I/001), Valsts reģionālās attīstības aģentūras (turpmāk – VRAA) projektu “Pakalpojumu sniegšanas un pārvaldības platforma” un Rīgas domes projektu “Pašvaldību klientu informācijas pārvaldības risinājums”.

**Projekta mērķi**

Projekta virsmērķis ir veicināt darbības programmas „Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” sasniegšanu, paplašinot Valsts un pašvaldību vienoto klientu apkalpošanas centru (turpmāk –VPVKAC) informācijas sistēmas atbalstu klientu apkalpošanas procesam VPVKAC, kā arī izveidojot Pašvaldību informāciju un komunikācijas tehnoloģiju (turpmāk - IKT) resursu koplietošanas platformu.

Projekts ir vērsts uz šādu mērķu sasniegšanu:

* veicināt pašvaldību darbības transformāciju uz pakalpojumu sniegšanu un klientu apkalpošanu atbilstoši vienas pieturas aģentūras (turpmāk – VPA) principam;
* uzlabot valsts pārvaldes pakalpojumu pieejamību iedzīvotājiem, pilnveidojot klientu apkalpošanas procesus VPVKAC;
* sekmēt pašvaldību IKT resursu koplietošanu.

Darbības projekta mērķu sasniegšanai

1. **Projekta vadība un publicitāte,** nodrošinot projekta administratīvo vadību, vadot projekta mērķu sasniegšu ar pieejamiem resursiem un nodrošinot projekta darbību izpildi un plānoto rezultātu sasniegšanu, kā arī izvietojot informatīvo plāksni un regulāri publicējot informāciju par projektu portālā [www.ventspils.lv](http://www.ventspils.lv);
2. **VPVKAC informācijas sistēmu** (turpmāk – IS) **attīstība**, t.sk. pakalpojumu pieteikumu vadības risinājuma pilnveide, zināšanu bāzes pilnveide, saziņas risinājuma pilnveide, sniegto pakalpojumu uzskaites un atskaišu risinājuma pilnveide, VPVKAC IS pārvaldības risinājuma pilnveide, universālā datu apmaiņas ar ārējām IS risinājuma izveide. Tiks izstrādāta VPVKAC IS un koplietošanas informācijas un komunikāciju tehnoloģiju platformas pašvaldībām saskarnes sadarbspējas nodrošināšanai ar PIKTAPS un “Pakalpojumu sniegšanas un pārvaldības platforma” projektos attīstāmajām koplietošanas komponentēm;
3. **Pašvaldību IKT resursu koplietošanas platformas izveide**, iekļaujot IKT infrastruktūras resursu iegādi un uzstādīšanu, virtuālo serveru nodrošināšanas pakalpojuma vadības risinājuma izveidi un ieviešanu, pašvaldību darbinieku federatīvās autentifikācijas risinājuma izveidi un ieviešanu, IKT resursu drošības vadības risinājuma izveidi un ieviešanu. Tiks izstrādāta saskarne šajā projektā attīstāmo pašvaldību koplietošanas IKT komponenšu sadarbspējas nodrošināšanai ar pašvaldību klientu informācijas pārvaldības risinājumu (Rīgas domes projektu “Pašvaldību klientu informācijas pārvaldības risinājums”).

**Projekta rezultāta rādītāji**

|  |  |  |  |  |  |
| --- | --- | --- | --- | --- | --- |
|  | **Rezultāta rādītājs** | **Mērvienība** | **Sākotnējā vērtība** | **Sasniedzamā vērtība 2 gadus pēc projekta beigām** | **Sasniedzamā vērtība 3 gadus pēc projekta beigām** |
| 1 | Institūcijas, kuru pakalpojumi tiek sniegti VPVKAC | skaits | 2 | 5 | 10 |
| 2 | Institūcijas, kas sniedz savus pakalpojumus, izmantojot VPVKAC IS | skaits | 0 | 5 | 10 |
| 3 | VPVKAC sniegto pakalpojumu skaits | skaits | 45 000 | 300 000 | 350 000 |
| 4 | Institūcijas, kas izmanto Pašvaldību IKT resursu koplietošanas platformu | skaits | 0 | 10 | 20 |

**Projekta iznākuma rādītāji**

|  | **Iznākuma rādītājs** | **Mērvienība** | **Starpvērtība**  **(2 gadi pēc projekta sākuma)** | **Sasniedzamā vērtība projekta beigās** |
| --- | --- | --- | --- | --- |
| 1 | Pilnveidota VPVKAC IS | Gab. | 0 | 1 |
| 2 | Ieviesta atvērta centralizēta platforma (Pašvaldību IKT resursu koplietošanas platforma) | Gab. | 0 | 1 |
| 3 | Pilnveidoti darbības procesi | Gab. | 0 | 7 |

**Projekta finansējuma apjoms**

Kopējās projekta īstenošanas izmaksas ir 1 500 000 *euro*.

Projekta īstenošanas laiks ir 36 mēneši, bet ne ilgāk kā līdz 2022. gada 31. decembrim.

Projekta iznākumu plānotās uzturēšanas izmaksas ir 150 000 *euro* gadā.

**Saistība ar iepriekšējā plānošanas perioda projektiem**

Projekts ir saistīts ar 2004.-2006. gada Eiropas reģionālās attīstības fonda (turpmāk – ERAF) Nacionālās programmas projektu “Pašvaldību e-pārvaldes bāzes izveide”, kura ietvaros pašvaldībās tika izveidoti 10 informācijas tehnoloģiju (turpmāk – IT) kompetenču centri un izveidots ietvars pašvaldību IT speciālistu sniegto pakalpojumu kvalitātes pārvaldībai. Šajā projektā tiek plānots iesaistīt pašvaldību IT kompetences centros strādājošos speciālistus projekta rezultātu ieviešanai un darbības nodrošināšanai pašvaldībās, kā arī paplašināt izveidoto IT pakalpojumu kvalitātes pārvaldības sistēmu. Projektam nav sasaistes ar 2007.-2013. gada ERAF plānošanas periodā īstenotajiem projektiem.

Kopumā paredzēts, ka pēc projekta pilnīgas ieviešanas projekta sociālekonomiskie ieguvumi, sākot ar 2021. gadu, sasniegs 423 746 *euro* gadā. Projekta pārskata perioda ietvaros, t.i. 10 gadu laika pēc projekta īstenošanas, paredzēts, ka pēc Projekta pilnīgas ieviešanas Projekta pārskata periodā sociālekonomiskie ieguvumi sasniegs 3,5 milj. *euro* (diskontētā vērtība). Indikatīvais projekta ieguvumu un izmaksu attiecības koeficients ir 1,54, ekonomiskā ienesīguma norma – 4%, kas liecina par Projekta lietderīgumu.

**Indikatīvi sociālekonomisko ieguvumu aprēķini**

Publisko pakalpojumu nodrošināšana sabiedrībai ir viens no valsts galvenajiem uzdevumiem. Publisko pakalpojumu sniegšanas pilnveidošana ir būtiska valsts pārvaldes modernizācijas un valsts pārvaldes strukturālo reformu sastāvdaļa un ir viena no valdības prioritātēm.

Jauno politikas iniciatīvu ietvaros kā viena no programmas „Pašvaldību attīstības nacionālie atbalsta instrumenti” sastāvdaļām tika ietverts pasākums „Publisko pakalpojumu pieejamības nodrošināšana saskaņā ar vienas pieturas aģentūras principu”. Tā ietvaros ir izveidots VPVKAC tīkls, kas nodrošina valsts pārvaldes pakalpojumu pieejamību iedzīvotājiem un komersantiem. Savā pirmajā darbības gadā, no 2015. gada oktobra līdz 2016. gada oktobrim iedzīvotājiem šajos centros tika sniegti vairāk kā 35 000 pakalpojumu.

Balstot VPVKAC darba procesu izpildi uz automatizētām darba plūsmām un procesiem, tiek plānots, ka tiks samazināts procesu izpildes laiks, tā ietaupot publiskās pārvaldes institūciju, iedzīvotāju un komersantu laiku un veicinot apmierinātību ar saņemtajiem pakalpojumiem.

Tiek plānots, ka pēc projekta realizācijas VPVKAC darba procesu izpildes laiks samazināsies vidēji par 6 minūtēm uz vienu procesu, pieņemot, ka VPVKAC gadā tiks sniegti 40 000 pakalpojumu, pateicoties izmaiņām procesu izpildē gadā tiks ietaupītas 4000 stundas.

Saskaņā ar Centrālās Statistikas pārvaldes datiem vidējā mēnešalga (bruto) publiskā sektorā strādājošiem – 813,00 *euro*, pieskaitot darba devēja valsts sociālo apdrošināšanas iemaksu apjomu (23,59%), izmaksa ir 1004,79 *euro* mēnesī, savukārt vidējā mēnešalga (bruto) privātā sektorā strādājošiem – 741,00 *euro*, pieskaitot darba devēja valsts sociālo apdrošināšanas iemaksu apjomu (23,59%), kā arī uzņēmējdarbības valsts riska nodevu izmaksa ir 916,16 *euro* mēnesī, darbinieki strādā 160 stundas mēnesī. Sociālekonomiskais ieguvums VPVKAC darbinieku darba laika ietaupījuma naudas izteiksmē ekvivalents gadā būs 4000 / 160 \* 1004,79 = **25 120 *euro***, savukārt pakalpojumu saņēmēju pusē darba laika ietaupījuma naudas izteiksmē ekvivalents gadā būs 4000 / 160 \* 916,16 = **22 904 *euro***, kopā – 48 024 *euro* gadā.

Augot klientu apmierinātībai ar sniegto pakalpojumu kvalitāti elektroniskajā vidē, plānots, ka no klātienes apkalpošanas uz elektronisko vidi varētu novirzīt ~ 8000 tiešsaistes kontaktus. Ja pieņem, ka VPVKAC apmeklējums vienam pakalpojumu saņēmējam aizņem 4 stundas un, ka vidējā mēnešalga (bruto) privātā sektorā strādājošiem – 741,00 *euro*, pieskaitot darba devēja valsts sociālo apdrošināšanas iemaksu apjomu (23,59%), kā arī uzņēmējdarbības valsts riska nodevu izmaksa ir 916,16 *euro* / mēnesī (5,73 *euro* /stundā), kopsummā tautsaimniecībai tas ietaupītu 8000 \* 4 / 160 \* 916,16 = **183 232 *euro* gadā**.

Kopumā, ieviešot VPVKAC pakalpojumu vadības sistēmu plānots ietaupīt 48 024 + 183 232 = **231 256 *euro* gadā**.

Ieviešot Pašvaldību IKT resursu koplietošanas platformu, tajā skaitā automatizējot mijiedarbības procesus starp dažādām IS un veicot pasākumus informācijas un tehnisko resursu drošības uzlabošanai, pašvaldībās plānots samazināt informācijas sistēmu nepieejamības laiku par 3 darba dienām katrā pašvaldībā, kas būs piedalījusies pasākumu ieviešanā.

Ņemot vērā vidējo mēnešalgu publiskā sektorā strādājošiem, pieskaitot darba devēja valsts sociālo apdrošināšanas iemaksu apjomu, 1004,79 *euro* mēnesī, un ietekmēto lietotāju skaitu 1000, plānots ietaupīt 5,73 \* 8 \* 3 \* 1000 = **137 520 *euro* gadā**.

Ietaupījumi no pašvaldībām būtisku IKT elementu koplietošanas, ir saistīti ar liela apjoma informācijas un datu apstrādei nepieciešamā aprīkojuma uzturēšanas procesu automatizāciju, ietaupot uz IKT speciālistu atalgojumu, kā arī, izvairoties no nepieciešamības katrai pašvaldībai iegādāties un uzturēt aprīkojumu, lai nodrošinātu nepieciešamo sadarbspēju ar valsts centrālās pārvaldes projektos attīstāmajām informācijas sistēmām un reģistriem, plānots ietaupīt uz programmatūras risinājumu izstrādes un ieviešanas, darbināšanas un uzturēšanas izmaksām. Plānots pašvaldībām būtisku IKT elementu koplietošanu ieviest 5 pašvaldību institūcijās, ietaupot viena speciālista darba slodzi katrā pašvaldībā. Darba laika ietaupījuma naudas izteiksmē ekvivalents plānots 5 \* 916,16 \* 12 = 54 970 *euro*, kopā, ieviešot Pašvaldību IKT resursu koplietošanas platformu – 137 520 + 54 970 = **192 490 *euro* gadā**.

Projekta kopējais ietaupījums – 231 256 + 192 490 = **423 746 *euro* gadā**.

Paredzēts, ka pēc Projekta pilnīgas ieviešanas Projekta pārskata periodā sociālekonomiskie ieguvumi sasniegs 4,8 milj. *euro* (diskontētā vērtība). Indikatīvais projekta ieguvumu un izmaksu attiecības koeficients ir **1,54**, ekonomiskā ienesīguma norma – 4%, kas liecina par Projekta lietderīgumu.

Projekta īstenošanas rezultātā VPVKAC darbinieku darba laika ietaupījumu ir paredzēts izmantot ar viņu darbu saistīto pakalpojumu vai funkciju izpildes kvalitātes palielināšanai, tāpēc Projekta rezultātā nav paredzēts samazināt darba vietu skaitu.

Vides aizsardzības un

reģionālās attīstības ministrs Kaspars Gerhards

Vīza:

valsts sekretārs Rinalds Muciņš

06.10.2017. 10:30

1410

Brūvere, 67026575,

vineta.bruvere@varam.gov.lv